C 83/11

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 83/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE, KTOROU SA MENÍ JEDNOTNÝ DOKUMENT

„COSTIÈRES DE NÎMES“

PDO-FR-A0161-AM01

Dátum oznámenia: 8. 12. 2020

OPIS A DÔVODY SCHVÁLENEJ ZMENY

1. Odrodová skladba

Pri každej farbe vína sa posudzuje zhoda odrodovej skladby na všetkých pozemkoch podniku, ktoré sa využívajú na výrobu vína s chráneným označením pôvodu „Costières de Nîmes“.

Organizácia výrobcov CHOP má záujem zaviesť ustanovenie týkajúce sa malých podnikov, ktoré nedokážu splniť pravidlá pomerného zastúpenia odrôd vo vinohrade. Preto sa odchylne od pravidiel pomerného zastúpenia, stanovených v špecifikácii pre biele odrody v ružových vínach, pravidlá pomerného zastúpenia neuplatňujú na subjekty produkujúce hrozno, ktoré svoju produkciu nespracúvajú vinifikáciou a zároveň obhospodarujú v rámci vymedzenej pozemkovej oblasti s chráneným označením pôvodu „Costières de Nîmes“ celkovú plochu (všetky farby spolu) s výmerou menšou ako 1,5 hektára.

2. Starostlivosť o vinohrad

Zavádzajú sa ďalšie pestovateľské postupy podliehajúce agroenvironmentálnym opatreniam s cieľom zachovať vlastnosti pôd, ktoré tvoria podstatnú zložku terroir:

— chemické a mechanické ničenie buriny na úvratiach je zakázané;

— celkové chemické ničenie buriny na pozemku je zakázané;

— hnojenie syntetickým minerálnym dusíkatým hnojivom je obmedzené na 30 jednotiek na hektár ročne;

— zakázané je používať na nastielanie pôdy vo vinohrade plastovú mulčovaciu fóliu.

3. Analytické normy ružových vín

Mení sa intenzita farby a hodnota intenzity farby nesmie byť vyššia ako 2. Vypúšťa sa dolná hranica intenzity farby, stanovená na 0,5, aby bolo možné vyrábať svetlejšie ružové vína, ktoré spĺňajú očakávania spotrebiteľov na trhu a zároveň zodpovedajú profilu vín CHOP.

4. Prechodné opatrenia

Vypúšťajú sa prechodné opatrenia, ktorých platnosť uplynula. Ide o ustanovenia týkajúce sa časového plánu zosúlaďovania pravidiel odrodovej skladby a maximálnych priemerných výnosov na pozemok, ktorých harmonogram plánovaný do zberu úrody v roku 2018 sa skončil.

JEDNOTNÝ DOKUMENT

1. Názov výrobku

Costières de Nîmes

2. Druh zemepisného označenia:

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Červené vína

Vína s označením „Costières de Nîmes“ sú tiché červené, ružové a biele vína.

V prípade červených vín nesmie byť vo fáze balenia obsah kyseliny jablčnej vyšší ako 0,4 gramu na liter.

— Obsah skvasiteľných cukrov (glukózy a fruktózy) v týchto vínach vo fáze balenia je najviac: — pri červených vínach (s prirodzeným obsahom alkoholu najviac 14 obj. %): 3 g/l, — pri červených vínach (s prirodzeným obsahom alkoholu vyšším ako 14 obj. %.): 4 g/l.

— Vína majú minimálny prirodzený obsah alkoholu 11,5 obj. %.

— Upravená intenzita farby červených vín po jablčno-mliečnom kvasení je najmenej 6.

— Celková kyslosť a obsah prchavých kyselín v červených vínach zodpovedajú hodnotám stanoveným v právnych predpisoch EÚ.

— Červené vína sa získavajú prevažne z odrôd Grenache noir N, Mourvèdre N a Syrah N.

Červené vína vyrobené najmä z odrôd Grenache N a Syrah N vznikajú predovšetkým vďaka know-how výrobcov. Kým sú mladé, sú pre ne typické arómy červeného ovocia. Majú stredný archivačný potenciál, pričom sa potom aromaticky posúvajú ku korenistým a rastlinným tónom. Sú elegantné, no štruktúrované a vyvážené. Patria do veľkej rodiny vín z údolia Rhôny.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter) 140

Ružové vína

— Tieto vína majú minimálny prirodzený obsah alkoholu 11,5 obj. %.

— Obsah skvasiteľných cukrov (glukózy a fruktózy) v týchto vínach vo fáze balenia je najviac: 4 g/l.

— Intenzita farby ružových vín po zmene je najviac 2.

— Okrem noriem upravujúcich prchavé kyseliny a oxid siričitý sú ostatné analytické kritériá v súlade s predpismi EÚ.

— Ružové vína sa získavajú prevažne z odrôd Grenache noir N, Mourvèdre N a Syrah N.

Ružové vína majú všeobecne jasnú farbu a sú veľmi svieže, no súčasne sú aromaticky plné s dobrou perzistenciou v koncovke. Cítiť v nich arómy drobného červeného ovocia a sušeného ovocia.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) 14,28 Maximálny celkový obsah oxidu siričitého (v miligramoch na liter) 180

Biele vína

— Tieto vína majú minimálny prirodzený obsah alkoholu 11,5 obj. %.

— Obsah skvasiteľných cukrov (glukózy a fruktózy) v týchto vínach vo fáze balenia je najviac: 4 g/l.

— Okrem noriem upravujúcich prchavé kyseliny a oxid siričitý sú ostatné analytické kritériá v súlade s predpismi EÚ.

— Biele vína sa vyrábajú predovšetkým z odrôd Grenache blanc B, Marsanne B a Roussanne B. Sú vyvážené, správne svieže s kvetinovými arómami pripomínajúcimi biele kvety i s ovocnými arómami pripomínajúcimi citrusové ovocie a ovocie s bielou dužinou. Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) 14,28 Maximálny celkový obsah oxidu siričitého (v miligramoch na liter) 180

5. Vinárske výrobné postupy

a) Osobitné enologické postupy

Pestovateľské postupy

Minimálna hustota výsadby viniča je 4 000 krov na hektár. Vzdialenosť medzi radmi nesmie byť väčšia ako 2,5 metra a vzdialenosť medzi krami v jednom rade nesmie byť menšia ako 0,80 metra.

Dispozičná plocha pre každý ker nesmie presiahnuť 2,50 m2. Dispozičná plocha sa vypočíta vynásobením vzdialeností medzi radmi a vzdialeností medzi krami.

— Rez viniča sa vykonáva pred 1. májom.

— Vykonáva sa krátky rez s najviac 6 čapíkmi na ker. Na každom čapíku sa nachádzajú najviac 2 púčiky. Ak sa však použije kordón Royat, môže sa vykonať Guyotov rez s najviac 10 čapíkmi na jeden ker, pričom na každom čapíku sa ponechá len jedno očko.

— Na odrody Syrah N a Viognier B možno použiť jednoduchý Guyotov rez s najviac 10 očkami na jeden ker, vrátane najviac 6 očiek na jednom ťažni a jedného alebo dvoch dvojpúčikových zásobných čapíkov.

Možno povoliť zavlažovanie.

Osobitný enologický postup

Pri výrobe ružových vín je zakázané používať enologické aktívne uhlie, či už samostatne, alebo v prípravkoch.

Okrem uvedených ustanovení musia vína z hľadiska enologických postupov spĺňať požiadavky stanovené na úrovni EÚ a v zákonníku poľnohospodárstva a morského rybolovu.

b) Maximálne výnosy

červené a ružové vína

66 hektolitrov na hektár

biele vína

70 hektolitrov na hektár

6. Vymedzená zemepisná oblasť

Zber hrozna, vinifikácia a výroba vín sa uskutočňujú na území týchto obcí v departemente Gard: Aubord, Beaucaire, Beauvoisin, Bellegarde, Bernis, Bezouce, Bouillargues, Le Cailar, Caissargues, Garons, Générac, Jonquières-Saint-Vincent, Lédenon, Manduel, Meynes, Milhaud, Nîmes, Redessan, Rodilhan, Saint-Gilles, Sernhac, Uchaud, Vauvert, Vestric-et-Candiac.

7. Hlavné muštové odrody

Grenache N

Grenache blanc B

Marsanne B

Mourvèdre N - Monastrell

Roussanne B

Syrah N - Shiraz

8. Opis súvislostí

Informácie o zemepisnej oblasti

Geografický pojem „costière“, z ktorého vychádza geografická oblasť chráneného označenia pôvodu „Costières de Nîmes“, označuje štrkovo-kamenistú, niekedy zvlnenú plošinu obkolesenú na severozápade nížinou rieky Vistre (Nîmeská preliačina, za ktorou tečie rieka Vistre), na východe nížinami riek Gardon a Rhôna a na juhu nížinou na území Camargue. Táto plošina pretkaná radom nízkych pahorkov sa tiahne od severovýchodu na juhozápad v pásme dlhom asi 40 kilometrov a širokom zhruba 15 kilometrov. Takto vymedzená zemepisná oblasť zahŕňa územie 24 obcí departementu Gard.

Stredomorské podnebie sa vyznačuje veľkým množstvom slnečného svitu s ročným priemerom 2 700 hodín a tiež obdobím takmer úplného letného sucha. Podnebie ovplyvňuje mistrál (chladný, suchý severný vietor, často až prudký) vanúci od údolia Rhôny, no i výskyt čerstvej morskej brízy z neďalekého Camargue, ktorú na plošinu prináša prúdenie súvisiace so stúpaním vzduchu prehriateho od kamenistej zeme. Zmierňujúci vplyv brízy zvýrazňuje teplotné rozdiely medzi dňom a nocou.

Na konci treťohôr a na začiatku štvrtohôr pretekali rhônskou panvou mohutné rieky naplavujúce veľké objemy materiálov, ktoré tu nachádzame vo forme príkrovov zo zmesi okruhliakov a červených piesočnatých ílov. Najvyššia, a teda najstaršia vrstva tvoriaca základ plošiny „costière“ jej dodáva jedinečnosť, a to i napriek svojmu rozmeru, ktorým si vyslúžila titul najväčšej „vilafranskej terasy“ (podľa geologického obdobia vilafrank) v Európe. Pôdy sú kamenisté, viac či menej hlboké a viac či menej červené podľa toho, do akej hĺbky preniesli povrchové vody íl. Zadržiavajú správnu, no nie príliš veľkú zásobu vody a rýchlo sa zahrievajú.

Informácie o kvalite a vlastnostiach výrobkov

V dvadsiatych rokoch 20. storočia založili výrobcovia združenie s cieľom vymedziť oblasť produkcie „vins des Costières“. Z tejto iniciatívy vzišla v júli 1942 žiadosť o uznanie označenia pôvodu vymedzeného vína najvyššej kvality a následne v roku 1986 žiadosť o uznanie chráneného označenia pôvodu najskôr pod názvom „Costières du Gard“ a potom v roku 1989 pod názvom „Costières de Nîmes“, ktorý preberá terminológiu terasy tvoriacej základy tejto zemepisnej oblasti.

Vinohradnícka oblasť ležiaca na rozhraní Languedocu a údolia Rhôny, ktorá je jeho najjužnejšou časťou, má rozlohu približne 4 500 hektárov a vyprodukuje sa v nej v priemere 220 000 hektolitrov červených (55 % produkcie), ružových (40 % produkcie) a v obmedzenejšej miere bielych vín. Tieto vína vyrába 15 vinárskych družstiev a asi stovka súkromných vinárstiev.

Štvrtina objemu sa predáva mimo územia štátu, z toho takmer polovica mimo Európskej únie, najmä do Kanady.

Príčinné vzťahy

Územie „costière“ ležiace na rozhraní dvoch kolísok vínnej civilizácie, akými sú kraje Languedoc a Provence, obkolesené mestami Nîmes, Beaucaire či Saint-Gilles s bohatou históriou a kultúrou, na úpätí urgonských hrebeňov, zakorenené do „vilafranskej terasy“, ktorá ho zjednocuje, ťaží zo svojich jedinečných historicko-geografických podmienok a spája v sebe všetko podstatné, čo umožnilo komunite výrobcov popýšiť sa originalitou produkcie vychádzajúcej z tradičného know-how usilujúceho sa o dosiahnutie optimálnej kvality vín.

Charakteristiky prírodných faktorov zhodnocujúcich sa vo výrobe sa ďalej premietajú do potenciálu zberu, ktorý si vinohradníci chránia, najmä pomocou pravidiel zberu a prepravy úrody, stanovených v špecifikácii.

Parcely presne vyčlenené na zber hrozna sa rozprestierajú na terase, ktorej pôdy tvoria vilafranské štrky, miestne nazývané „gress“, zmiešané s piesčitým podkladom. Tieto parcely sa vyznačujú optimálnymi drenážnymi vlastnosťami a vodným režimom, ktorý primerane upravuje vrstva ílov, miestne nazývaná „gapans“, zadržiavajúca vodu v hĺbke, vďaka čomu nič nebrzdí dozrievanie hrozna na rastlinách v suchom a teplom letnom období.

Vo vrstve okruhliakov, dosahujúcej na niektorých miestach hrúbku aj niekoľko metrov, sa cez deň akumuluje teplo, ktoré sa v noci uvoľňuje. Stúpaním denných teplôt tak vzniká teplotný diferenciál, ktorý zintenzívňuje efekt prúdenia a ktorý priťahuje morskú brízu vejúcu od Camargue. Teplotná amplitúda typická pre podnebie zemepisnej oblasti sa takto zvyšuje a pomáha uchovávať sviežosť a komplexnosť aróm, zatiaľ čo suchá a teplá letná klíma pozitívne ovplyvňuje dozrievanie bobúľ. Všetky uvedené prírodné faktory v kombinácii s častým výskytom mistrálu, ktorý zaručuje koncentráciu obsahu cukru v hrozne a obmedzuje vývoj hubových chorôb, prispievajú k trvalej udržateľnosti vinohradníctva v tejto zemepisnej oblasti.

Spoločenstvo výrobcov, ktoré sa opiera o starostlivo vymedzenú pozemkovú oblasť a o tradičnú a reštruktúrovanú odrodovú skladbu, si chráni originalitu svojej produkcie vzájomnou výmenou poznatkov, čo však nie je prekážkou vo vyjadrení osobitostí.

V snahe pozdvihnúť obraz vín ochranou zemepisnej oblasti a informovaním o vysokej kvalite know-how a terroir, v snahe manažovať prostredie na život s využitím krajiny ako prostriedku na rozvoj a skvalitňovanie územia, chrániť prírodné zdroje zachovávaním rôznorodosti flóry a fauny zainteresovaní partneri spoločne zostavili Chartu pre krajinu a životné prostredie, ktorú podpísali 5. júla 2007 a ktorú v marci 2009 uznala aj Medzinárodná charta z Fontevraud.

9. Ďalšie základné podmienky (balenie, označovanie, iné požiadavky)

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu a výrobu vín, zahŕňa územie týchto obcí:

— departement Bouches-du-Rhône: Arles, Saintes-Maries-de-la-Mer, Tarascon;

— departement Gard: Aigues-Mortes, Aigues-Vives, Aimargues, Boissières, Cabrières, Calmette, Caveirac, Clarensac, Codognan, Collias, Comps, Dions, Estezargues, Fournès, Fourques, Gajan, Langlade, Marguerittes, Montfrin, Nages-et-Solorgues, Parignargues, Poulx, Remoulins, Rouvière, Sainte-Anastasie, Saint-Bonnet-du-Gard, Saint-Gervasy, Saint-Hilaire d’Ozilhan, Saint-Laurent-d’Aigouze, Vergèze, Vers-Pont-du-Gard.

Právny rámec:

vnútroštátne právne predpisy

Druh ďalšej podmienky:

dodatočné ustanovenia o označovaní

Opis podmienky:

a) Na etiketách vín s chráneným označením pôvodu sa môže uvádzať názov menšej zemepisnej jednotky za predpokladu, že: — ide o miestny názov zapísaný v katastri; — je uvedený v hlásení o úrode.

b) Na etiketách vín s chráneným označením pôvodu možno uvádzať názov väčšej zemepisnej jednotky „Vignobles de la Vallée du Rhône“ podľa podmienok uvedených v dohode podpísanej medzi relevantnými organizáciami výrobcov.

Odkaz na špecifikáciu výrobku

http://info.agriculture.gouv.fr/gedei/site/bo-agri/document_administratif-30696315-75fd-4fdf-9d25-7274e3e529db

(1) Ú. v. EÚ L 9, 11.1.2019, s. 2.